זהות נקיה, מעשים מלוכלכים:
מבט קווירי על 'סיבת המוות – הומופוביה'
"כל פעם שאני ניתקל בידיעה על רצח של הומוסקסואל אני מתכווץ. זה מתחיל בדרך כלל בכותרת גדולה: רצח על רקע יחסים הומוסקסואלים. בגוף הידיעה תיאורים קשים מזירת הרצח. אחר כך זה ממשיך עם סידרת כתבות החושפות את אורך חייו הסוטה של הנרצח. בשלב הזה אני חושב על ההורים שלי, האם ככה הם מדמיינים את חיי? 

"... במהלך עשרים השנים האחרונות נרצחו בישראל כבר יותר מחמישים הומוסקסואלים. למרות הכמות הגדולה של המקרים ולמרות שקיימים קווי דמיון רבים במאפיינים, מעולם לא נעשתה בדיקה, לא במשטרה, לא בתקשורת ואפילו לא בקהילת ההומואים עצמה – האם יש קשר בין המקרים? האם מדובר כאן בתופעה?"

על רקע צילומים של גזירי עיתונים המתארים מקרי רצח של הומואים נפתח הסרט בהצהרה טעונה זו. המטען שההצהרה נושאת הוא רב פנים: הוא טעון בכוונות היוצר שהובילו אותו לעשיית הסרט, בחשיפה אישית, במטען אמוציונאלי של היחסים של האדם עם עצמו ועם הוריו, בשאלות של זהות ובשאיפות לפעולה לשינוי חברתי. בהרצאה זו ברצוני לטעון שהצהרה זו ניתנת לפירוש ולהבנה באופנים מנוגדים ושהמאמץ לקבע את משמעות אחת על ידי מחיקה של האחרת, מנחה את הסרט לכל אורכו. אני מעוניינת לעמוד בקצרה על האלטרנטיבות, על ההכרעה בניהן ועל הסיבות שלטעמי מובילות את היוצרים לבחור בה כאפשרות המועדפת.
הסרט "סיבת המוות: הומופוביה" מתאר את סיפורו של אליעזר לוי, פסיכולוג חיפאי, שנרצח בשנת 1994 על ידי גבר צעיר שאיתו נהג להתראות. הסיפור של לוי מוצג בסרט כאבטיפוס של כל מקרי הרצח המדוברים: מבוגר עמיד ומשכיל, שהסתיר את המרכיבים ההומוסקסואלים בזהות המינית שלו מפני משפחתו וחבריו, נהג למצוא בני זוג מזדמנים בגנים (במקרה זה גן העצמאות בחיפה). את הגברים שפגש שם, שהיו על-פי-רוב צעירים בני מיעוטים מהשכבות הנמוכות, הוא נהג להביא לביתו וקיים איתם יחסי מין בתמורה לכסף או לטובות הנאה אחרות. הוא נרצח על ידי אחד מהגברים שאיתו נהג להיפגש בתדירות. הסרט מורכב משחזור האירוע, מהדיווחים על המקרה בטלוויזיה ובעיתונים וממספר רב של ראיונות. מרואיינים עמיתים של לוי, השוטרים שחקרו את המקרה ומקרים דומים, עורך הדין שהגן על הרוצח, אנשי מקצוע, כמה זונות ממין זכר, גבר אחד שניצל מניסיון לרצח מהסוג הנדון, ומקבץ מכובד של דוברים בשם הקהילה. נציגי הקהילה המרואיינים נבדלים משאר המרואיינים בכך שעמדתם מוצגת כתואמת לגמרי את העמדה של יוצר הסרט, לא קיים פער בין הצהרותיהן ובין תמונת העולם שהסרט שואף להציג.
בסרט נידונות באופן מפורש כמה סוגיות: אפיון של רצף האירועים במקרי רצח אלה, הייצוג של האירוע בתקשורת והיחס של המשטרה, אפיון סוציולוגי ופסיכולוגי של הקורבנות, הרוצחים, מערכת היחסים ביניהם וכמה היפותזות לגבי הסיבות להישָנות הרציחות. אך יותר מהכול זהו סרט על הזהות ההומואית. 

ההצהרה שבפתיח קובלת על כך שלמרות הכמות הגדולה יחסית של מקרי רצח שהוגדרו על-ידי המשטרה והתקשורת כרציחות על רקע יחסים הומוסקסואלים אין התייחסות אליהם כאל תופעה, ואני רוצה לרגע להתעכב על מה זה בדיוק אומר להפוך אירועים לתופעה חברתית, ולהציב שני מודלים: המודל המכליל והמודל המוציא. האסטרטגיה המכלילה, האינקלוסיבית, טוענת שמקרי האלימות הם ביטוי לחוסר שוויון מובנה בחברה המבוססת על עולם ערכים מעוות, והקורבנות של האלימות הם למעשה קורבנות של חוסר שוויון זה; המודל המוציא נוקט באסטרטגיה הפוכה: הקורבנות שייכים לקבוצה חיצונית שיש בה אחרות שתמיד מוצגת כסוג של בחירה כושלת, והם למעשה קורבנות של האחרוּת הזו.

הביטוי "רצח על רקע יחסים הומוסקסואליים" המשמש את התקשורת לתיאור מקרים אלה מעלה באוב ביטוי אחר שכבר כמעט ונעלם מהשיח הציבורי: "רצח על רקע רומנטי". המאבק המתמשך של ארגוני הנשים במהלך העשורים האחרונים להפוך את מקרי הרצח של נשים בתוך המשפחה לתופעה חברתית יכול לשמש, לטעמי, מודל לאסטרטגיה של הפיכת מקרי אלימות לתופעה מכלילה. הפעולות של ארגוני הנשים פעלו לדנטורליזציה של האלימות הזו, בניתוקה מתפישות הרואות אותה כשייכת לשולי החברה בחברה, או דבר מה אשר הנשים אשמות בו לא פחות מהגברים (בחירה לא נכונה של בן זוג, התנהגות שאינה הולמת את האישה וכד') ולהפוך אותה במידה רבה לבעיה של החברה כולה.

מנגד אפשר למצוא דוגמה לנקיטת אסטרטגיה מוציאה בהתייחסויות לאלימות ילדים ונוער בבתי הספר. בעוד ניתן למצוא בתקשורת נרטיבים שונים המתיימרים להסביר את התופעה (תוצר של חברה אלימה אומרים נציגים של השמאל, תוצר של חינוך חסר 'סמכות הורית' אומר ד"ר חיים עומר, תוצר של התדרדרות ברמת המורים וקיצוץ תקציבי במערכת החינוך אומרים ארגוני הורים), צמחו במקביל בשנים האחרונות מומחים לנושא בתוך המגזר החרדי, בעיקר מקרב ש"ס. הדוברים בתחנות הרדיו החרדיות מסבירים את האלימות בקרב הנוער כתופעה המתרחשת בבתי הספר החילוניים בגלל ההתנתקות מהערכי היהדות ומאורך החיים הדתי. במקרה זה הצגה של התופעה באופן מוציא, אשר נועדה למטרות התבדלות, משקיעה אנרגיות רבות בהפיכת ההופעות של מקרי האלימות של בני נוער הקיימים בתוך הקהילה החרדית לבלתי נִראים.

השם של הסרט "סיבת המוות הומופוביה", מתריס באופן פוטנציאלי כנגד האמירה שסיבת המוות היא ההומוסקסואליות. כך שממנו ומהפתיח שציטטתי, ניתן להבין שכוונת היוצר היא לנקוט באסטרטגיה הראשונה: להפוך את המקרים הבדידים של אלימות נגד הומוסקסואלים לתופעה כוללת הנובעת מההומופוביה בחברה. כך ניתן יהיה לערער על ההנחה של המשטרה והתקשורת שיש קשר ישיר והגיוני בין פעילות מינית הומוסקסואלית ובין אלימות ורצח. אפשר אז להצביע על תבניות הומופוביות בחברה כולה, על הבעייתיות הקיימת בחברה המתייחסת בשוויון נפש למקרים של אלימות נגד הומואים ומאפשרת למקרים אלה לחזור ולהתרחש. 

כך במהלך הסרט עולה משמעות אחרת להצהרה שבפתיח שלפיה חוסר הנחת של הדובר נובעת מהקישור שנוצר בתקשורת בין הרציחות אלו ובין הדימוי ההומואי שאיתו הוא מזדהה. האמירה המתגבשת במהלך הסרט אצל נציגי הקהילה היא שקורבנות האלימות המדוברת היא קבוצה של הומואים שחיים בארון בעלי הומופוביה מופנמת הבוחלים בקהילה ובהזהות ההומואית. מהצד השני גם הדוברים של הקהילה בסרט לא חוסכים מאמץ רטורי כדי להבדיל עצמם מאותה אוכלוסייה (הם נבדלים באורך החיים שלהם, באופני ההִזדהות שלהם ובזהות שהם יוצרים לעצמם, בהרגליהם המיניים, ובמבנה הפסיכולוגי שלהם.) כך הסרט למעשה עוסק ברובו ביצירת החיץ בין אותה הקבוצה המסומנת כמועדת לגילויי אלימות ובין הקהילה לשביעות רצון שני הצדדים.
אם כך אז מה הבעיה? אם מדובר בשתי אוכלוסיות שונות הנבדלות זו מזו ברצון, אזי רק בורות החברה והתקשורת היא היוצרת את הקישור השגוי בניהן. תפקידו של הסרט, עם כך, הוא לבסס את הזהות ההומואית כדי להבהיר לציבור את ההבדלים ולפתור את ההומואים אחת ולתמיד מהקישור הבלתי מוצדק לאנשים הבוחרים להתקיים בצד האפל של החיים. 
הניתוח של מייקל וורנר לגבי אופני הפעולה של הפוליטיקה של הבושה, כפי שמופיע בספרו The Trouble With Normal עשוי להבהיר את הבעייתיות שבאסטרטגיה זו. בספר טוען וורנר שבאופן אינהרנטי במין יש מרכיבים מביישים (בשל הקיום הפוטנציאלי של האיבוד השליטה ובשל הקרבה למרכיבים חייתיים יותר בהווייתנו), אך בעוד שכלל זה תקף לגבי כולם, כמה מאיתנו חשופים יותר לאפקטים המבישים שהמין מייצר לעומת אחרים מכיוון שישנן פרקטיקות מיניות מבישות יותר מאחרות. לטענתו, הבושה המתלווה לאקטים אלה לא נובעת מהיותם לא טבעיים או לא מוסריים אלא היא רק תוצר של אפקט פוליטי. במידה רבה וורנר מסתמך על טענתה של גייל רובין לגבי דיכוטומיות המין. ב-“Thinking Sex” רובין טוענת כי קיימת דינאמיקה לגבי העיסוק במין אשר חוזרת בקונטקסטים שונים המחלקת את הפעילות המינית באופן היררכי. כך מקשרת רובין בין הצורות השונות של הדיכוי המיני המתרחשות בחברה, אשר הדיכוי של הומואים ולסביות הוא רק אחת מהאופנים בהם היא מופיעה.
אקטים מיניים הנמצאים בצד השלילי של המשוואה מוצגים כמאיימים על שלומם של האנשים העוסקים בהם, על חלקים החלשים בחברה (נשים ילדים וכו') או על החברה בכללותה. מהטבלה ניתן לראות שהמקרים שבהם הסרט עוסק נופלים בצד הלא נכון של הפעילות המינית שוב ושוב. 

סדומזוכיסטי
אך המודל שרובין מציאה הוא דינאמי, נתון למשא ומתן תמידי ואינו פועל באותו האופן בכל סיטואציה. רובין ו-וורנר מציבים אופק אוטופי שבו הבדלים בין פרקטיקות מיניות נחשב להבדלים של טעם ולא משמשים לצרכים פוליטיים. 
מתוך השקפה זו וורנר טוען נגד האסטרטגיות הפוליטיות של הארגונים ההומו-לסביים הגדולים בארה"ב. לטענתו להומואים ולסביות יש קשר מיוחד לפוליטיקה של הבושה ושלאורה הם התעצבו כתנועה פוליטית, בשל ההיסטוריה האישית שלהם וההיסטוריה שלהם כקבוצה. אך בעוד שבשלבים הראשוניים שלה, במקביל לרצון לנקות את הזהות ההומואית מהסטיגמות שדבקו בה, היתה בתנועה גם מודעות לצורך ליצור שינויים באופנים שהפוליטיקה של הבושה פועלת בחברה, בשלב מסוים במהלך שנות השמונים חל מפנה והארגונים ההומו-לסביים צמצמו את האג'נדה לשאיפה ליצירת זהות הומו-לסבית קוהרנטית, מהוגנת, נורמלית ונקייה. כתוצאה מכך נוצר צורך חזק לנקות את הזהות מהקישור לפעילות מינית סוטה ומקישוריות למין בכלל. 

נגד אסטרטגיה זו יש לוורנר שתי טענות. מצד אחד הוא טוען שהיא לא אפקטיבית מכיוון שהיא פרדוקסלית בבסיסה ומצד שני יש לו טענה אתית נגדה. חוסר האפקטיביות נובע מהעובדה כי בשל האופן שבו ההומוסקסואליות נוצרה כקטגוריה חברתית, לא ניתן להציב אותה בצד ה"נכון" של הבושה באופן סופי ומוחלט כל עוד לא נאבקים לשנות את האופן שהפוליטיקה של הבושה פועלת על כל מי שמקושר לאקטים שנמצאים בצד הלא נכון של המשוואה. שום כמות של מצעדי גאווה לא ישנו זאת. להשקפתו, זה דן את התנועה ההומו-לסבית לאימפוטנציה פוליטית. הטענה האתית של וורנר נובעת מהעובדה כי יצירת זהות ובמיוחד יצירת זהות לכידה ברורה, מהוגנת ונקייה דורשת למעשה הדרה של אותם הגורמים אשר מפריעים לדימוי הזה של הזהות ונעשית על חשבונם. מכיוון שהצורך ליצור את ההבדל נוכח כל הזמן ישנה פעולה מתמדת של טיהור השורות.

בסיבת המוות הומופוביה המרכיבים האלה באים לכדי ביטוי באופן הבולט ביותר. הטענה המרכזית של הדוברים מטעם הקהילה היא שהתנאי המאפשר למקרי רצח אלו להתרחש הוא העובדה כי הקורבנות דחו את הזהות ההומואית תוך עיסוק בפעילות הומואית. אימוץ הזהות היה מאפשר להם לחיות בכבוד ולמסד את הפעילות המינית שלהם בצד הנכון של המשוואות של רובין – במסגרת מחויבת, בתוך מערכת יחסים, בלי תשלום או טובות הנאה, בנוכחות הרגשות הנכונים, בצד המואר של החברה ולא בצללים.

כך מסומן האחר של הקהילה ונעשות פעולות נמרצות להבדיל את הזהות ההומואית מה"אנשים האלה" ומהפעילות המינית שלהם ולייצבה כמשהו שניתן להביא הביתה להורים ללא חשש. אקט אלים זה הוא הזדמנות פז לנקות את הזהות ההומואית ממפגשים מיניים עם בני זוג אקראיים, ממפגשים המתרחשים בגנים או באזורים ציבוריים אחרים ומשימוש בשרותיהם של עובדים בתעשיית המין; נעלמים מפגשים בין דוריים, בין בני מעמדות כלכליים שונים, בין יהודים וערבים ומפגשים בין השוליים והמרכז. בהתאם לזהות הממורקת המצטיירת בסרט הומואים טובים פוגשים בני זוג פוטנציאליים בבתי קפה או דרך חברים בלבד, מנהלים קשרים מיניים רק במערכות יחסים אינטימיות במסגרת זוגיות ממוסדת עם בני זוג מתאימים וראויים. 
כמו כן, אנשים אלה לא רק מקלקלים את השורה ואת הדימוי ההומואי הנקי, הם אף מחמירים את המצב עבור עצמם ועבור ההומואים בכלל, מכיוון הם נתפסים כמקור להומופוביה: ההומופוביה הטבועה בהם מעוררת ומעודדת את ההומופוביה בחברה: אם מכיוון שעל-ידי בחירת בני זוג צעירים שרואים עצמם כהטרואים או הטרואים למחצה הם מחַזקים את דימוי ההומו המפתה נערים תמימים, או אם מכיוון שההתנהגות חסרת האחריות שלהם שמובילה לאלימות ורצח מחזקת את הדימוי האפל של ההומוסקסואליות.
משתמע מכך היפוך אפיסטמולוגי: הומופוביה מוצגת כתוצר של חיים בארון ולא להפך. היפוך זה מאפשר להציג את הזהות ההומואית הפומבית והראויה כפיתרון להומופוביה בחברה בכללותה: אם רק מספיק אנשים יצאו מהארון ויחיו אורך חיים הומואי (שנראה מאוד הטרואי בהקשר זה), אז תיעלם לה הבושה ואיתה גם ההומופוביה. אין כאן דין וחשבון חוסר התוחלת שבניסיון זה בגלל האופן שבו הפוליטיקה של הבושה פועלת כפי שוורנר הראה. האלימות המופעלת נגדם עוברת נטורליזציה מכיוון שהיא מוצגת כתוצר הגיוני של הבחירות השגויות של הקורבנות במבנה חברתי נתון. 
תליית האשם בקורבנות ממשיכה למעשה את היחס של הממסד והתקשורת שאותה יוצרי הסרט מבקרים ביחס למקרי הרצח. הסרט טוען נגד התקשרות שבקישור שהיא עושה בין אורך החיים ההומוסקסואלי ואלימות היא הופכת תפקידים בין הקורבן והמקרבן, בכך מתירה למעשה את דמם של הנרצחים והופכת את האירועים לסנסציה טריוויאלית. אך המהלך שהסרט עושה משחזר את זה של התקשורת, רק עם הסתייגות: הקשר הוא לא בין ההומואיות לאלימות, אומרים הדוברים בסרט, אלא בין קיום יחסים הומואים בעודך בארון, על האילוצים והקשיים הכרוכים בכך, ובין הרציחות המתלוות באופן טבעי לסיטואציה זו. 
גישה אחרת היתה יכולה אולי, כפי שציינתי לעיל, לשאוף ולהפוך את מקרי הרצח האלה לבעיה חברתית כוללת לפי התבנית של היחס לאלימות נגד נשים. כמו כן ניתן היה לבדוק כיצד נוצר בחברה הרצף, שמוצג בסרט שוב ושוב כהסבר ההגיוני לרציחות, בין מפגש מיני הומואי, איום על הגבריות של התוקף ותגובה אלימה, ולנסות ולערער על המובנות מעליה של רצף זה. פרספקטיבה נוספת יכולה אולי לשייך אלימות מסוג זה לפערים החברתיים בין הקורבן והרוצח, ותבין אותו כהתקוממות של מי שדחוק לשוליים הרחוקים מבחינה כלכלית, מעמדית, לאומית, אתנית ומינית, על מי שמייצג עבורו את המדכאים, התקוממות המתאפשרת בשל המפגש המיני המערער לרגע את ההיררכיות וחושף חולשה רגעית של המדכא. הסתכלות זו יכולה להראות את האלימות כתולדה של קיטוב חברתי ואת המין כבעל פוטנציאל מהפכני מכיוון שהוא מאפשר לערער ולו לרגע על הסדר הקיים. אפשרות נוספת היא לצאת מנקודת ההנחה שאורך החיים שניהלו הנרצחים הוא תוצר של אילוצים ולא של בחירה חופשית, ולבדוק כיצד פועלת עליהם הפוליטיקה של הבושה המנציחה עבורם אורך חיים זה גם בימים אלה שבהם ישנם ידוענים שיוצאים מהארון, של חתונות של הומואים ולסביות בעיריית ת"א ושל כנסים קווירים.
לסיום כמה מילים על היציאה מהארון בעקבות איב סדוויק. הקביעה כי היציאה מהארון של כל ההומואים היא הפיתרון הכולל מכילה פרדוקס מובנה. באפיסטמולוגיה של הארון מצביעה סדוויק על כך שלא זו בלבד שהחלוקה לפנים וחוץ הארון נוטלת חלק באופני הדיכוי של הומואים ולסביות, אלא שלמעמד של היציאה מהארון רווי במרכיבים בעייתיים: המבנה של החברה והנחת ההטרוסקסואליות הטבועה בה, ללא קשר עד כמה הזהות ההומואית מקובלת ולגיטימית, יוצרים מצב שבו כל הומו ולסבית, צריכים לצאת שוב ושוב לא משנה עד כמה הם "בחוץ", יש ליציאה מהארון גם אפקט מדבק – היציאה מול אדם מסוים מכניסה אותו לארון, כמו כן, התפישה של המיניות כתוצר של בחירה יכולה להפוך את היציאה מהארון למשא ומתן על הזהות המינית הן של הדובר והן של השומע. כך שמעבר למרכיבים המוסריים הבעייתיים שבציווי היציאה מהארון, סדוויק מראה כיצד החלוקה בין פנים וחוץ הארון היא פיקטיבית ופרדוקסלית ובוודאי לא יכולה לעמוד בבסיס ההכרעה בין חיים ומוות כפי ש"סיבת המוות הומופוביה" מציע.

